इससे हमें यह समझने में मदद मिलेगी कि मीडिया के एक ऐसे ढांचे के निर्माण, जो संविधान के उद्देश्यों व संकल्पों को साकार दे सके, की उपेक्षा कर महज तात्कालिक जरूरतों को पूरा करने को प्राथमिकता क्यों दी गयी। ‘द ऑप्रेस्ड इण्डियन’ के सितंबर 1980 के संपादकीय में कांशीराम लिखते हैं कि ‘जय भीम’, ‘निर्णायक भीम’ व ‘भीम पत्रिका’ के संपादकों को बाबू जगजीवन राम ने अपनी उजली छवि बनाने के लिए ऐसे समय पर आर्थिक मदद दी जब हिन्दू जातिवादी प्रेस उनकी उपेक्षा कर रही थी। यह गौरतलब है कि ‘द ऑप्रेस्ड इण्डियन’, जहाँ वैचारिक सिद्दांत की जरूरत पर बल देता है वहीं ‘जय भीम’ जगजीवन राम की तात्कालिक जरूरतों की पूर्ति करने के माध्यम के रूप में सीमित हो जाता है।